**«Ιστοριογραφία της Τέχνης»**

**Μάθημα επιλογής**

**Διδάσκουσα: Ελένη Γέμτου**

Σκοπός του σεμιναρίου είναι η μελέτη βιογραφιών αναγεννησιακών καλλιτεχνών, εκπονημένων από τον G.Vasari στο βιβλίο του, «ΟΙ ΒΙΟΙ ΤΩΝ ΠΛΕΟΝ ΕΞΑΙΡΕΤΩΝ ΖΩΓΡΑΦΩΝ, ΓΛΥΠΤΩΝ ΚΑΙ ΑΡΧΙΤΕΚΤΟΝΩΝ». Αφού μιλήσουμε για τη συμβολή του Vasari στην ιστορία της τέχνης και τη βιογραφική μέθοδο και παρακολουθήσουμε συνοπτική επισκόπηση της αναγεννησιακής τέχνης, θα εστιάσουμε σε επιλεγμένες βιογραφίες.

Η κριτική ανάγνωση-ανάλυση τους έχει σκοπό τη συγκέντρωση και τη διερεύνηση των πληροφοριών που ενέχουν και αφορούν σε:

1. Στοιχεία για τη ζωή, τη δράση και την εποχή του καλλιτέχνη.

2. Χαρακτηριστικά της προσωπικότητας του καλλιτέχνη.

3. Πραγματολογικά στοιχεία, με έμφαση σε εκείνα που αφορούν την πρόσληψη και την κατανόηση του καλλιτεχνικού φαινομένου κατά την Αναγέννηση. Ιδιαίτερη αναφορά σε στερεότυπα της εποχής του Vasari για την τέχνη και τους καλλιτέχνες, αλλά και στις προσωπικές του εκτιμήσεις ως κλασικιστή.

4. Έργα που αποδίδει ο Vasari στον καλλιτέχνη. Καταγραφή τους, έρευνα στο διαδίκτυο για τη σημερινή τους κατάσταση, τοποθεσία και απόδοση. Ετοιμάζουμε αρχείο των έργων που αναφέρονται με:

* Στοιχεία (τίτλος, χρονολογία, υλικό, διαστάσεις, αρχική και σημερινή τοποθεσία) έργου
* Περιγραφή έργου
* Αναφορές του Vasari
* Εικόνα και διαδικτυακή της πηγή
* Σύγχρονη απόδοση (ταυτίζεται με αυτή του Vasari?)

5. Αρχιτεκτονήματα που αναφέρονται σε κάθε βιογραφία

Τρόπος αξιολόγησης & Παρουσίες

* Η παρακολούθηση και συμμετοχή στην ανάλυση των βιογραφιών και στη συγκέντρωση υλικού μέσα από την έρευνα σε υπολογιστές είναι υποχρεωτικές. Με την ολοκλήρωση κάθε βιογραφίες οι φοιτητές/φοιτήτριες καλούνται να παραδώσουν καλογραμμένες τις σημειώσεις τους στη διδάσκουσα.
* Δικαιολογούνται **μέχρι τρεις απουσίες**. Σε περίπτωση περισσοτέρων απουσιών, ο φοιτητής/η φοιτήτρια δεν δικαιούται να παραδώσει εργασία. Φοιτητές/ φοιτήτριες που εργάζονται την ώρα του μαθήματος, παρακαλούνται να μην το επιλέγουν και να προτιμούν άλλα μαθήματα επιλογής που να ταιριάζουν στο ωράριο εργασίας τους.
* **Εκπόνηση εργασίας 3500-5000 λέξεων** με αντικείμενο την ανάλυση επιλεγμένης βιογραφίας του τόμου του Vasari.

Στοιχεία τελικής εργασίας

**Θέμα:** «Κριτική ανάλυση της βιογραφίας του …. εκπονημένης από τον G. Vasari»

Επιλέγετε μεταξύ των καλλιτεχνών που αναφέρονται σε λίστα αναρτημένη στα έγγραφα του μαθήματος

**Αριθμός λέξεων:** 3500-5000 λέξεις

**Βιβλιογραφία**: Μπορείτε να χρησιμοποιήσετε αποκλειστικά και μόνο το βιβλίο του Vasari που διανέμεται. Εφόσον χρησιμοποιήσετε μόνο το βιβλίο που διανέμεται οι παραπομπές θα αφορούν το συγκεκριμένο βιβλίο και τη σελίδα που υπάρχει η εκάστοτε αναφορά.

**Δομή:**

* **Σελίδα με τον τίτλο της εργασίας**, το μάθημα, το όνομα και τον ΑΜ του συγγραφέα και την ημερομηνία.
* **Σελίδα περιεχομένων**
* **Εισαγωγή** (περίπου 1 σελίδα με σύντομη αναφορά στη συμβολή του Βαζάρι στην ιστορία της τέχνης και στον καλλιτέχνη, του οποίου τη βιογραφία θα αναλύσετε παρακάτω. Στην τελευταία παράγραφο της εισαγωγής αναφέρεστε στον σκοπό της εργασίας και στην κεντρική ιδέα των κεφαλαίων που ακολουθούν)
* **Ι. Το βιβλίο του Vasari και η συμβολή του στην Ιστοριογραφία της Τέχνης** ( πληροφορίες μπορείτε να αντλήσετε από την εισαγωγή του βιβλίου που διανέμεται καθώς και από τα δύο πρώτα μαθήματα μας, βλ. αναρτημένα ppt)
* **ΙI. Βιογραφικά στοιχεία** του καλλιτέχνηπου έχετε επιλέξει (περιεκτικό κείμενο)
* **ΙΙΙ. Ανάλυση του κειμένου του G.Vasari για τη ζωή και το έργο του ….**

Το κεφάλαιο ΙΙΙ είναι το βασικό κεφάλαιο της εργασίας, στο οποίο θα δώσετε τη μεγαλύτερη βαρύτητα. Σε αυτό το κεφάλαιο θα αναλύσετε το κείμενο (ακολουθώντας τα πεδία που αναλύουμε στην τάξη). Εστιάζετε δηλαδή στα εξής:

**1. Στοιχεία για τη ζωή, τη δράση και την εποχή του καλλιτέχνη.**

**2. Χαρακτηριστικά της προσωπικότητας του.**

**3. Πραγματολογικά στοιχεία,** με έμφαση σε εκείνα που αφορούν την πρόσληψη και την κατανόηση του καλλιτεχνικού φαινομένου κατά την Αναγέννηση. Ιδιαίτερη αναφορά θα κάνετε σε στερεότυπα της εποχής του Vasari που αφορούν στην τέχνη και τους καλλιτέχνες.

**4. Έργα που αποδίδει ο Vasari στον καλλιτέχνη** και αναφορά των πηγών του, όταν και όπου υπάρχει (αναφέρετε τυχόν λάθος αποδόσεις με βάση τη σύγχρονη γνώση).

Συγκεκριμένα η ανάλυση του κάθε έργου θα περιλαμβάνει:

* Στοιχεία (τίτλος, χρονολογία, υλικό, διαστάσεις, αρχική και σημερινή τοποθεσία) έργου
* Περιγραφή έργου
* Αναφορές του Vasari
* Εικόνα και διαδικτυακή της πηγή
* Σύγχρονη απόδοση (ταυτίζεται με αυτή του Vasari?)

**5. Αρχιτεκτονήματα που αναφέρονται στη βιογραφία**

**Συμπεράσματα**

**Βιβλιογραφία**

Το βιβλίο που διανέμεται είναι:

Στ. Λυδάκης (εις.-μτφρ.-σχολ), *Giogio Vasari. Καλλιτέχνες της Αναγέννησης*, εκδ. κανακης, Αθήνα, 1995.

Κειμενική Ομοιότητα**:**

Η εργασία αναρτάται στο e-class, όπου μπορείτε να κάνετε έλεγχο για τον βαθμό κειμενικής ομοιότητας που προκύπτει από το TURNITIN. Εργασίες με βαθμό κειμενικής ομοιότητας από 60% και πάνω κόβονται απευθείας (ποσοστό 30-59% σημαίνει αφαίρεση 2 βαθμών).

Τεχνητή Νοημοσύνη:

Το ChatGPT και άλλες πλατφόρμες ΤΝ αποτελούν εξαιρετικά εργαλεία που μας βοηθούν στην έρευνα και την κατανόηση. Όμως η εργασία ζητείται να είναι δικό σας έργο και όχι της τεχνητής νοημοσύνης. Δεν απαγορεύεται η χρήση της ως εργαλείου που βοηθάει στη βελτίωση της δουλειάς μας, αλλά εργασίες που κρίνονται ως προϊόντα τεχνητής νοημοσύνης απορρίπτονται. Όπως γίνεται και με τις βιβλιογραφικές πηγές, αν παίρνετε κάποια πληροφορία από το ChatGPT (ή άλλες πλατφόρμες), πάντα την ελέγχετε (κάνουν λάθη), παραφράζετε και κάνετε παραπομπή στην πηγή σας τόσο σε παρένθεση μέσα στο κείμενο, όσο και στη βιβλιογραφία στο τέλος.

Χρόνος παράδοσης**:**

Οι εργασίες αναρτώνται στο e-class (με έλεγχο για κειμενική ομοιότητα) μέχρι και την πρώτη εβδομάδα της εξεταστικής. Υπάρχει δυνατότητα να την ανεβάσετε μέχρι τρεις φορές ώστε να βελτιώσετε αν χρειάζεται το ποσοστό κειμενικής ομοιότητας. Σε περίπτωση που κριθεί από τη διδάσκουσα ότι η εργασία είναι σε μεγάλο βαθμό προϊόν ΤΝ, θα περάσει και από έλεγχο GPTZero.

Για περαιτέρω μελέτη:

Γέμτου, Ε. (2022), *Ιστορία της τέχνης. Μια επιστημολογική θεώρηση*, Επίκεντρο, Θεσσαλονίκη

Conaway Bondanella J. & Bondanell, P. (1991*), Giorgio Vasari. The lives of the Artists,* Oxford University Press

Lenain, Th. (2011), *Πλαστά έργα Τέχνης. Η ιστορίας μιας σύγχρονης εμμονής*, εκδ. Καρδαμίτσα, Αθήνα

Maginnis, Hayden B.J. (1993), «Giotto's World through Vasari's Eyes», Zeitschrift für Kunstgeschichte, 56. Bd., H. 3, pp. 385-408

Schneider Adams, L. (1996), The Methodologies of Art, Westview Press, Oxford

Stapleford, R. (1995), “Vasari and Botticelli”, Mitteilungen des Kunsthistorischen Institutes in Florenz , 39. Bd., H. 2/3, pp. 397-408

Wohl, Η. (1986), «The Eye of Vasari», Mitteilungen des Kunsthistorischen Institutes in Florenz , 30. Bd., H. 3, pp. 537-568